18 जिले बाढ़ से प्रभावित, अब तक 35 मौतें, भाखड़ा डैम से 5 दिन पानी नहीं छोड़ेंगे
Punjab Monsoon 2023 Update; Follow Punjab Monsoon Rainfall Impact, IMD Weather Forecast Latest News, Reports On Dainik Bhaskar (दैनिक भास्कर) बाढ़ से जूझ रहे पंजाब को भाखड़ा ब्यास प्रबंधन बोर्ड ने राहत दी है। पंजाब के हालातों को देखते हुए भाखड़ा प्रबंधन ने अभी अगले 5 दिन और पानी ना छोड़ने की बात कही है
पंजाब में कल सभी जिलों में बारिश हो सकती है। मौसम विभाग ने 22 जिलों में बारिश का यलो अलर्ट जारी किया है। यहां हलकी से मध्यम बारिश हो सकती है।
वहीं सरकार के मुताबिक राज्य के 18 जिले बाढ़ की चपेट में आ गए हैं। अब तक यहां 35 लोगों की मौत हो चुकी है। 15 लोग घायल हुए हैं जबकि 3 लापता हैं।
बाढ़ से प्रभावित हुए जिलों में तरनतारन, फिरोजपुर, फतेहगढ़ साहिब, फरीदकोट, होशियारपुर, रूपनगर (रोपड़), कपूरथला, पटियाला, मोगा, लुधियाना, एसएएस नगर (मोहाली), जालंधर, संगरूर, एसबीएस नगर (नवांशहर), फाजिल्का, गुरदासपुर, मानसा और पठानकोट शामिल हैं। इनमें 1422 गांव बाढ़ से प्रभावित हुए हैं।
वहीं पंजाब को भाखड़ा ब्यास प्रबंधन बोर्ड (BBMB) ने बड़ी राहत दी है। पंजाब में बाढ़ के हालात देखते हुए BBMB ने अगले 5 दिन और पानी ना छोड़ने की बात कही है। भाखड़ा में जलस्तर 1641.30 फीट तक पहुंच गया है। जबकि डैम की फुल कैपेसिटी 1680.82 फीट है। वहीं फ्लड गेट लेवल 1645 फीट है। पानी 1645 फीट के पार होने के बाद कभी भी परिस्थितियों को देखते हुए गेट खोले जा सकते हैं। वहीं, पौंग डैम से 32 हजार क्यूसेक पानी छोड़ा गया है।
इसी बीच दुबई के समाजसेवी होटल कारोबारी एसपी सिंह ओबेरॉय ने घोषणा की कि जिन जरूरतमंदों के घर बाढ़ में टूट गए, उनके घर उनकी संस्था सरबत दा भला ट्रस्ट बनाएगी। इसके लिए उन्होंने जिला स्तर पर ट्रस्ट की टीमों को लिस्ट बनाने को कह दिया है।
मानसा में आई दरार, हरियाणा के गांव में फायरिंग
पंजाब के मानसा में गांव झंडा में घग्गर में दरार आ गई है। जिससे हरियाणा के सिरसा में बाढ़ का खतरा बढ़ गया है। यहां पहले ही 24 गांव बाढ़ की चपेट में आ चुके हैं। वहीं पंजाब बॉर्डर के पास हरियाणा के फतेहाबाद में घग्गर पर बने बांध को तोड़ने को लेकर ग्रामीणों ने फायरिंग कर दी। ये ग्रामीण गांव मूसाखेड़ा के हैं।
पुलिस जांच के मुताबिक फतेहाबाद में मूसाखेड़ा और ढाणी बबनपुर गांव के बीच एक बांध बना हुआ है। रविवार शाम को अंधेरे में ढाणी बबनपुर के ग्रामीणों ने बांध को तोड़ दिया। इसका पानी मूसाखेड़ा गांव की तरफ आना था। जहां पहले से पानी भरा हुआ है। इसका पता चलते ही मूसाखेड़ा के ग्रामीण वहां पहुंच गए और 2 फायर कर दिए।
बाढ़ के बाद अब डायरिया ने डराया
बाढ़ के हालातों से उभर रहे पंजाब में अब बीमारियों का डर सताने लगा है। मोहाली में डायरिया के 65 मरीज सामने आए हैं। जिनमें से डेराबस्सी में 15, मोहाली सरकारी अस्पताल में 45 और 4 कोहाली के सरकारी अस्पताल में रिपोर्ट हुए हैं। सेहत विभाग की टीमें पानी के सैंपल लेने व दवाएं उपलब्ध करवाने में जुट गई हैं।
इसके साथ ही पटियाला में एक 9 साल के बच्चे की डायरिया से मौत हो गई। पटियाला के हीरा बाग निवासी 9 साल के बच्चे तो रजिंदरा अस्पताल में दाखिल करवाया गया था। मृतक अभिजोत के परिवार का आरोप है कि उन्होंने नगर निगम द्वारा उपलब्ध कराए गए टैंकर का पानी पिया था। अभिजोत को शनिवार रात दस्त की शिकायत हुई थी।
मूनक में ट्रैक्टर गिरा
इसके अलावा मूनक ब्लॉक के हदन गांव में बाढ़ पीड़ितों के लिए राहत सामग्री ले जा रहा एक ट्रैक्टर टूटी सड़क में गिर गया। ट्रॉली में करीब 35 लोग बैठे थे और सारी राहत सामग्री बह गई। इलाके के लोगों ने अपील की कि अनजान लोग इस तरह से खाना लेकर न आएं क्योंकि सड़क पर पानी भरा है और बाहरी लोगों को इसके बारे में पता नहीं होता, जिस वजह से ऐसे हादसे होने का खतरा बना हुआ है।
AAP विधायक व मंत्री का विरोध
पंजाब AAP के कार्यकारी अध्यक्ष प्रिंसिपल बुध राम और कैबिनेट मंत्री मीत हेयर को मानसा के बाढ़ प्रभावित बुढलाडा हलके के गांव बीरेवाला के दौरे के दौरान विरोध का सामना करना पड़ा। सुबह ग्रामीणों ने शिकायत की कि प्रधान बुध राम चुनाव जीतने के बाद से कभी उनके गांव नहीं आए हैं।
बाढ़ से जुड़ी तस्वीरें- 
